b'\n_START_ARTICLE_\nPol\xc3\xa8mica del barco\n_START_PARAGRAPH_\nLa pol\xc3\xa8mica del barco \xc3\xa9s una pol\xc3\xa8mica sorgida els anys vuitanta del segle XX sobre el model ling\xc3\xbc\xc3\xadstic que havia d\'adoptar la llengua catalana. L\'enfrontament el van protagonitzar, d\'una banda, ling\xc3\xbcistes partidaris d\'un model basat en la llengua parlada del moment (catal\xc3\xa0 light) i, de l\'altra, ling\xc3\xbcistes partidaris d\xe2\x80\x99un catal\xc3\xa0 m\xc3\xa9s acad\xc3\xa8mic basat en la proposta de Pompeu Fabra (catal\xc3\xa0 heavy). El mot barco (vaixell) es va convertir en la ins\xc3\xadgnia dels partidaris de la primera postura.\n_START_SECTION_\nAntecedents\n_START_PARAGRAPH_\nAmb el final del franquisme, l\'aprovaci\xc3\xb3 de l\'Estatut el 1979 va restablir l\'oficialitat de la llengua catalana, juntament amb el castell\xc3\xa0. Feia m\xc3\xa9s de quaranta anys que Fabra havia presentat la seva proposta normativa (el Diccionari General de la Llengua Catalana, del 1932, i la Gram\xc3\xa0tica en la versi\xc3\xb3 final, del 1933), que havia quedat estroncada amb el final de la Guerra Civil. La prohibici\xc3\xb3 d\'usar el catal\xc3\xa0 durant la dictadura havia provocat un trencament entre el catal\xc3\xa0 real i el catal\xc3\xa0 oficial, cosa que dificultava la tasca d\'establir-ne una llengua est\xc3\xa0ndard moderna per a l\'administraci\xc3\xb3 p\xc3\xbablica, els mitjans de comunicaci\xc3\xb3, la universitat, etc.\n_START_SECTION_\nLa pol\xc3\xa8mica\n_START_PARAGRAPH_\nL\xe2\x80\x99any 1986 Xavier Pericay i Ferran Toutain van publicar el llibre Verinosa llengua, que es va convertir en el manifest intel\xc2\xb7lectual dels partidaris del catal\xc3\xa0 light. Els autors hi criticaven que el catal\xc3\xa0 que feien servir molts escriptors i professionals de la llengua era massa artifici\xc3\xb3s i arcaic, i reclamaven aix\xc3\xad un est\xc3\xa0ndard fixat a partir de l\xe2\x80\x99\xc3\xbas real de la llengua. Tamb\xc3\xa9 lamentaven que l\'Institut d\'Estudis Catalans (IEC) hagu\xc3\xa9s canonitzat la proposta ling\xc3\xbc\xc3\xadstica de Pompeu Fabra fins al punt de convertir-la en intocable. _NEWLINE_En aquest context, el periodista Joan Barril va inventar les etiquetes \xe2\x80\x9ccatal\xc3\xa0 light\xe2\x80\x9d, per referir-se al model de Pericay i Toutain, i \xe2\x80\x9ccatal\xc3\xa0 heavy\xe2\x80\x9d, per al dels intel\xc2\xb7lectuals que ells criticaven. Pericay i Toutain, juntament amb altres assessors ling\xc3\xbc\xc3\xadstics dels mitjans de comunicaci\xc3\xb3 en catal\xc3\xa0 de l\xe2\x80\x99\xc3\xa8poca, com ara Ricard Fit\xc3\xa9, Oriol Camps i Carles Camps Mund\xc3\xb3, van crear el Grup d\xe2\x80\x99Estudis Catalans (GEC) per expressar el descontentament que sentien per l\xe2\x80\x99autoritat oficial en mat\xc3\xa8ria ling\xc3\xbc\xc3\xadstica. El 1992 el GEC va publicar El barco fantasma (1982-1992), un aplec d\'articles publicats pr\xc3\xa8viament en diversos mitjans, seguit d\'una "Proposta del GEC al IEC" que contenia una llista de paraules que els autors proposaven d\'incloure en el diccionari de l\'IEC i que va acabar d\xe2\x80\x99atiar la pol\xc3\xa8mica. Entre aquests mots hi constava, \xc3\xa9s clar, barco: consideraven que tot i ser d\xe2\x80\x99origen castell\xc3\xa0 havia estat durant segles una paraula prou usual perqu\xc3\xa8 fos admesa pel diccionari normatiu.\n_START_SECTION_\nActualitat\n_START_PARAGRAPH_\nLa publicaci\xc3\xb3 l\xe2\x80\x99any 1995 del nou diccionari normatiu, el Diccionari de la llengua catalana de l\'IEC, va tancar en certa manera la pol\xc3\xa8mica del catal\xc3\xa0 light i el catal\xc3\xa0 heavy. El diccionari va donar entrada a castellanismes hist\xc3\xb2rics com entregar, guapo o monyo, per\xc3\xb2 l\xe2\x80\x99IEC no hi va admetre barco. Els mitjans de comunicaci\xc3\xb3 de la Corporaci\xc3\xb3 Catalana de R\xc3\xa0dio i Televisi\xc3\xb3 van decidir adoptar els criteris del GEC, i es va acabar imposant com a est\xc3\xa0ndard oral un catal\xc3\xa0 basat en l\'\xc3\xbas real. L\'edici\xc3\xb3 actual del diccionari normatiu de l\'IEC, consultable en l\xc3\xadnia, no recull el nom barco. No obstant aix\xc3\xb2, el Diccionari normatiu valenci\xc3\xa0 de l\'Acad\xc3\xa8mia Valenciana de la Llengua, en l\xc3\xadnia des de 2014, s\xc3\xad que inclou barco com a paraula plenament normativa en l\'\xc3\xa0mbit valenci\xc3\xa0, si b\xc3\xa9 la seva entrada al diccionari remet a vaixell, que en cont\xc3\xa9 la definici\xc3\xb3.'